**Budapesti Műszaki és Gazdaságtudományi Egyetem**

**Építészmérnöki Kar**

**Az Építészmérnöki Kar Építészmérnöki**

**Osztatlan Mesterképzési Szak**

**KÉPZÉSI PROGRAMJA**

**Jóváhagyta: 1/2022. (III. 30.) számú Kari Tanácsi Határozat**

Hatályba lépés napja: 2022.március 30.

A hatályba lépéssel egyidejűleg hatályon kívül helyezett szervezetszabályozó eszközök, módosítások nyomon követéséhez: **-**

Felülvizsgálat:

* szakmai megfelelőség: Tanszékvezetői Értekezlet, Kari Oktatási Bizottság, A BME Építészmérnöki Osztatlan Képzés Szakbizottsága
* jogi megfelelőség: BME Jogi Igazgatóság

Felelős: Dr. Alföldi György DLA, dékán

Kiadmányozó: Dr. Alföldi György DLA, dékán

Az Innovációért és Technológiáért felelős miniszter által 2022 január 3-án kiadott közleményben megfogalmazott Képzési és Kimeneti Követelmények (továbbiakban: KKK) valamint a Budapesti Műszaki és Gazdaságtudományi Egyetem (a továbbiakban: Egyetem) a Képzési Kódexe – (Képzési Kódex - Szabályzat a képzések minőségbiztosítására - a továbbiakban: Képzési Kódex) valamint az Egyetem Tanulmányi és Vizsgaszabályzata (a továbbiakban: TVSZ) az Építészmérnöki Kar (a továbbiakban: Kar) Építészmérnöki Osztatlan Mesterképzési Szak (a továbbiakban: Osztatlan Képzés) képzésének céljait és alapvető elemeit az alábbi Képzési Programban foglalja össze:

:

# Taratalomjegyzék

Tartalomjegyzék

[Taratalomjegyzék 2](#_Toc99151754)

[I. Fejezet 3](#_Toc99151755)

[Általános Rendelkezések 3](#_Toc99151756)

[II. Fejezet 3](#_Toc99151757)

[A Szak Képzési és Kimeneti Követelményei 3](#_Toc99151758)

[III. Fejezet 9](#_Toc99151759)

[A Szak Sajátos Jellemzői 9](#_Toc99151760)

[III. Fejezet 12](#_Toc99151761)

[Átmeneti és záró rendelkezések 12](#_Toc99151762)

# I. Fejezet

# Általános Rendelkezések

1.

**A Képzési Program célja**

A Képzési Program célja a Kar Osztatlan Képzése tekintetében a képzési célok és az alapvető képzési elemeinek bemutatása.

**A Képzési Program hatálya**

1. A Képzési Program tartalmazza a képzés főbb elemeit és összetevőit, valamint tisztázza az ehhez kapcsolódó feladatokat és felelősségi köröket.
2. A Képzési Program hatálya kiterjed
3. az Egyetemmel hallgatói jogviszonyban álló minden olyan személyre, aki a Kar által gondozott építészmérnöki osztatlan mesterképzés hallgatója (a továbbiakban: hallgató),
4. a Kar valamennyi szervezeti egységére és bizottságára,
5. a Kar oktatóira,
6. az Egyetemmel közalkalmazotti jogviszonyban álló, a Karnál foglalkoztatott személyekre.
7. Érvényes a tanulmányaikat a 2022/23 tanévtől megkezdő hallgatókra.

# II. Fejezet

# A Szak Képzési és Kimeneti Követelményei

**A képzés besorolási szintjei**

1. A Képzési program tartalmazza a KKK előírásait, valamint annak a Kar által gondozott szakos tantervében ténylegesen megvalósuló követelményeit.
2. A képzés besorolási szintjei:
* Európiai Képesíti Keretrendszer szerinti szint: 7
* Magyar Képesítési Keretrendszer szerinti szint: 7
* ISCED-F 2013 szerinti besorolás: 0731 Architecture and town planning

**A szak alapvető jellemzői**

* + - 1. A szak képzési és kimeneti követelményeit részletesen az innovációért és technológiáért felelős miniszter által 2022 január 3-án kiadott közleményben megfogalmazott Képzési és Kimeneti Követelmények (KKK) tartalmazzák.
			2. A Képzési program tartalmazza a KKK előírásait, valamint annak az Építészmérnöki Kar által gondozott szak tantervében ténylegesen megvalósuló követelményeit.
			3. A mesterképzési szak megnevezése: építész osztatlan mesterképzési szak (Architect)
			4. Az osztatlan mesterképzési szakon szerezhető végzettségi szint és a szakképzettség oklevélben szereplő megjelölése:
* végzettségi szint: mester- (magister, master, rövidítve: MSc-) fokozat
* szakképzettség: okleveles építészmérnök
* a szakképzettség angol nyelvű megjelölése: Architect
	+ - 1. Képzési terület: műszaki
			2. A képzési idő félévekben: 10 félév
			3. A mesterfokozat megszerzéséhez összegyűjtendő kreditek száma: 300 kredit
* a szak orientációja: kiegyensúlyozott (40-60 százalék)
* a diplomamunka készítéséhez rendelt kreditérték: 26 kredit
* a szabadon választható tantárgyakhoz rendelhető minimális kreditérték: 15 kredit;
* a szabadon választott tantárgyakhoz ténylegesen rendelt kreditérték: 15 kredit
	+ - 1. A szakképzettség képzési területek egységes osztályozási rendszere szerinti tanulmányi területi besorolása: 581/0731
			2. Az osztatlan mesterképzési szak képzési célja és a szakmai kompetenciák:

A képzés célja építészmérnökök képzése elsősorban az építészeti tevékenységek - épülettervezés, építészeti környezetalakítás, településtervezés, műemlékvédelem, építés- kivitelezés és -szervezés, épületfenntartás és -felújítás, valamint építésigazgatási, hatósági feladatok - teljes területére, akik természettudományi, műszaki és művészeti, valamint gazdasági, humán és nyelvi ismereteik, továbbá az ezekhez kapcsolódó készségeik révén alkalmasak önállóan irányítani műszaki feladatokat és akik elhivatottak abban, hogy mindezeket a tevékenységeket az építészet társadalmi és környezeti hatásának tudatában, eziránti felelősséggel és elkötelezettséggel végezzék. Felkészültek tanulmányaik doktori képzésben történő folytatására.

A képzés során, figyelemmel az alapképzés során megszerzett ismeretekre, képességekre és készségekre is, biztosítani kell az Európai Parlament és a Tanács a szakmai képesítések elismeréséről szóló 2005/36 EK irányelve 46. cikkében felsorolt elvek érvényesülését, ismeretek, képességek és készségek megszerzését is.

**Szakmai kompetenciák**

1. Az építészmérnöki osztatlan mesterképzés során elsajátítandó, a KKK által meghatározott kompetenciák:

a) tudása

* Megfelelő mértékben ismeri az építészethez kapcsolódó humán tudományokat és az építészetre ható képzőművészeteket.
* Ismeri a települések kialakulásának, fejlődésének történetét, okait, átlátja a korszerű településfejlesztés elveit, módszereit, szabályzási eszközeit.
* Ismeri az építészettörténet korszakait, stílusait, fontosabb alkotásait és elméleteit, rálátása van az építészettörténeti korszakok kialakulására és azok összefüggéseire.
* Ismeri a kortárs építészet legfontosabb elméleteit, meghatározó tervezőit és épületeit.
* Érti az emberek, az épített és a természeti környezet közötti kapcsolatokat, kölcsönhatásokat, ismeri az épületek tervezésének elveit, lépéseit.
* Ismeri a jellemző épületfajták funkcionális, társadalmi és jogszabályi követelményeit, a különböző tervezési feladatok előkészítéséhez és tisztázásához szükséges módszereket.
* Ismeri a jellemző tartószerkezeti megoldásokat, konstruálási és méretezési elveket, fontosabb anyagtulajdonságokat.
* Ismeri a jellemző épületszerkezeti megoldásokat, azok működését, alkalmazási lehetőségeit. Érti a szerkezetek kiválasztási és tervezési módszereit, követelményeit.
* Ismeri az épületek határoló szerkezeteinek és belső tereinek épületfizikai folyamatait és az azokat befolyásoló tényezőket. Érti az épületfizikai folyamatoknak a beltéri komforttal és az adott éghajlattal való összefüggéseit, a lehetséges problémákat, a méretezési és tervezési elveket.
* Ismeri az energiahatékony és környezettudatos építés korszerű elveit, tervezési módszereit, jellemző építészeti és szerkezeti megoldásait, építőanyagait.
* Ismeri az épített környezet tűzvédelmi tervezésének alapelveit, módszereit, eszközeit.
* Megfelelő átlátással rendelkezik a mérnöki szakismeretek (különösen geodézia, a talajmechanika, építőipari anyagtudományok) területén.
* Ismeri az építészeti ábrázolás és a műszaki dokumentációk fajtáit, azok elkészítésének előírásait, szokásos manuális és digitális technikáit. Ismeri a korszerű prezentációs technikákat.
* Rálátása van a korszerű számítógépes modellezés és numerikus szimuláció fajtáira, azok lehetőségeire.
* Ismeri az épületmegvalósítási folyamatokhoz szükséges műszaki, gazdasági és jogi eszközöket, technológiákat, eljárásokat és elvárásokat.
* Átlátja az épület tervezése és megvalósítása során együttműködő társszakmákat, szervezeteket, az együttműködés szokásos módjait, eljárásait.
* Átlátja az ingatlanfejlesztés, létesítménygazdálkodás, üzemeltetés korszerű elveit, módszereit és eszközeit.
* Ismeri a meglévő épületállomány felmérésének, dokumentálásának, karbantartásának és rekonstrukciójának fontosabb elveit és módszereit.
* Ismeri a műemlékek védelmének, fenntartásának és rehabilitációjának elveit, eszközeit, szabályait.
* Érti az építészmérnök társadalmon belüli szerepét.
* Ismeri az építészmérnöki szakma társadalmi kötelezettségeit, annak szociológiai, műszaki, gazdasági, jogi és etikai tényezőit.
* Ismeri az építészeti tervezés és az építési tevékenység minőségbiztosítási elveit és módszereit, rálátása van a minősítési rendszerekre.
* Tisztában van a környezetvédelem, munkavédelem az esélyegyenlőség biztosításának elveivel.
* Választott specializációtól függően az építészmérnöki szakmaterületek közül legalább egy részterületen az átlagosan elvárhatónál alaposabb ismeretekkel rendelkezik.

b) képességei

* Képes az adott funkciókhoz, körülményekhez és igényekhez illeszkedő építészeti programalkotásra, követelményrendszer összeállítására.
* Képes a tervezési folyamatot a koncepcióalkotástól a részlettervek szintjéig átlátni.
* Képes a leginkább megfelelő megoldások, szerkezeti elemek, épületszerkezetek, anyagok és berendezések kiválasztására.
* Képes az esztétikai, funkcionális, megrendelői, műszaki, gazdasági, valamint a társadalmi, szociológiai és pszichológiai követelményeket integráló, a szabályozásoknak megfelelő, jó színvonalú épületek terveinek elkészítésére.
* Képes a megismert magasépítési megoldások alapján a tervezendő épület tartószerkezeti koncepciójának elkészítésére, az egyes szerkezetek méreteinek felvételére.
* Képes a tervezendő épület épületszerkezeti problémáinak végiggondolására, a tanulmányai során megismert megoldások kiválasztására és alkalmazására.
* Képes a tervezendő épület épületgépészeti és épületvillamossági koncepciójának végiggondolására, az egyes szerkezetek helyigényének közelítő meghatározására.
* Képes az építészeti tervezés során a belső komfortra, az energiahatékonyságra, a tűzvédelemre, a környezettudatosságra vonatkozó követelmények és módszerek gyakorlati alkalmazására.
* Képes az építészeti tervezés során az akadálymentesség és egyenlő esélyű hozzáférés elveinek és módszereinek gyakorlati alkalmazására.
* Képes a települések szabályozási és rendezési terveinek, valamint az építésügyi szabályzások elkészítésében való hatékony részvételre.
* Képes az alapvető építészeti informatikai eszközök és szoftverek használatára.
* Képes hatékonyan közreműködni az ingatlanfejlesztés, beruházás, megvalósítás építészmérnök bevonását igénylő feladataiban.
* Képes a tervezett épület várható költségeinek, megvalósíthatóságának, műszaki teljesítményének, esztétikai, funkcionális és társadalmi értékeinek, hatásának nagyságrendi közelítő becslésére.
* Képes az építészeti tervezés és az építési folyamatok során keletkező problémák felismerésére, a komplex gondolkodásmódra, a különböző szempontok közti összefüggések, kölcsönhatások átlátására, a szempontok rangsorolására, az ellentmondások feloldására, a különböző lehetőségek közötti körültekintő döntésre.
* Képes korábban nem ismert problémák felismerésére, új termékek, szerkezetek, technológiák megismerésére és körültekintő értékelésére, alkalmazására.
* Képes a tervezési, kivitelezési és üzemeltetési folyamatok során gyűjtött információk rendszerezésére, a törvényszerűségek megfigyelésére és elemzésére, a következtetések levonására, a tapasztalatok alkalmazására.
* Képes az építészeti tevékenységhez kapcsolódó feladatok megosztására és rangsorolására, képes megteremteni a bevont szakemberek együtt dolgozásának feltételeit, képes munkacsoportok megszervezésére, irányítására.
* Képes a tervezés során a folyamatban részt vevő szaktervezők eredményeit felhasználni és integrálni.
* Képes magyarul, és legalább egy idegen nyelven hatékonyan kommunikálni a megrendelővel, a hatóságokkal, a fejlesztésben együttműködő szakemberekkel egyaránt.
* Képes építészeti és műszaki dokumentáció grafikailag igényes elkészítésére manuális és digitális eszközökkel.
* Képes alkalmazni a vonatkozó ábrázolási szabályokat és hatósági előírásokat.
* Képes hagyományos és virtuális építészeti modellezésre, a célközönség számára megfelelő tartalmú és megjelenésű prezentáció elkészítésére.
* Választott specializációtól függően legalább egy részterületen az átlagosan elvárhatónál magasabb szintű képességekkel rendelkezik.

c) attitűdje

* Törekszik az esztétikai szempontokat és műszaki követelményeket egyaránt kielégítő, magas minőségű, harmonikus épületek és terek létrehozására.
* Törekszik az épített környezet elemeit az emberi léptékhez és mértékekhez igazítani.
* Munkája során törekszik a rendszerszemléletű, folyamatorientált, komplex megközelítésre.
* Törekszik a problémák felismerésére és megoldására, a kreativitásra, új megoldások keresésére, egyszerre és arányosan alkalmazza az intuitív és az ismereteken alapuló megközelítéseket.
* Törekszik az ökológiai szempontok megismertetésére és érvényesítésére, jövőtudatos, fenntartható, energiahatékony épületek létrehozására.
* Nyitott az új információk befogadására, törekszik esztétikai, humán és természettudományos műveltségének folyamatos fejlesztésére, szakmai ismereteinek bővítésére, új termékek, szerkezetek, technológiák megismerésére.
* Törekszik önmaga megismerésére, munkáját megfelelő önkontroll mellett végzi, törekszik a felismert hibák kijavítására.
* Kezdeményező, törekszik az építészeti tevékenységhez kapcsolódó feladatok megosztására, munkacsoportok létrehozására.
* Tiszteletben tartja a munkatársak és a bevont szakemberek tudását, képes elismerni mások teljesítményét.
* Törekszik az építészmérnöki szakma közösségi szolgálatba állítására, érzékeny az emberi problémákra, nyitott a környezeti és társadalmi kihívásokra.
* Tiszteli a hagyományokat, felismeri és védi az épített környezet, a társadalom és a kisebb közösségek meglévő értékeit. Saját munkáját úgy végzi, hogy ezek fejlődését, továbbélését segítse.
* A munkája során előforduló minden helyzetben törekszik a jogszabályok és etikai normák betartására, követi a munkahelyi egészség és biztonság, a műszaki, jogi és gazdasági szabályozás előírásait.

d) autonómiája és felelőssége

* Szakmai problémák során önállóan és kezdeményezően lép fel.
* Felelősséggel irányít szakmai gyakorlatának megfelelő méretű munkacsoportot, ugyanakkor képes irányítás mellett dolgozni egy adott csoport tagjaként.
* Döntéseit körültekintően, szükség esetén a megfelelő szakterületek képviselőivel konzultálva, de önállóan hozza és azokért felelősséget vállal.
* Munkáját személyes anyagi és erkölcsi felelősségének, és az épített környezet társadalmi hatásának tudatában végzi.

**A képzés alapvető szerkezeti elemei**

* + - 1. A szakképzettséghez vezető tudományágak, szakterületek, amelyekből a szak felépül (KKK alapján):
	1. kreatív készségfejlesztő, művészeti alapozó és műveltséget erősítő tantárgyak, humán és társadalomtudományi, valamint természettudományos, műszaki, gazdasági és jogi ismeretek és segédtudományok (szabadkézi rajz, formaismeret, mintázás-modellezés, térkompozíció, művészettörténet, matematika, ábrázoló geometria, műszaki rajz, statika, szilárdságtan, fizika, informatika, szociológia, környezetpszichológia, történelem, filozófia, tudománytörténet, közgazdaságtan, mikro- és makroökonómia, jogi, igazgatási ismeretek, minőségbiztosítás, menedzsment)
	2. építészmérnöki kötelező szakmai ismeretek (lakóépület-tervezés, közösségi épületek, ipari épületek tervezése, tervezésmódszertan, építészettörténet, várostörténet, településtervezés, műemlékvédelem, építészetelmélet, tartószerkezetek tervezése, épületszerkezettan, épületgépészet, építéstechnológia, építésszervezés, épületfizika és -energetika, környezettudatos építészet, építészeti tűzvédelem, építészeti ábrázolás, színdinamika, építészeti informatika, CAAD, BIM, építőanyagok, geodézia, talajmechanika)
	3. integrált tervezés: komplex tervezés, diplomatervezés
	4. kötelezően választható differenciált szakmai ismeretek a specializációkon
		+ 1. A tantervben megjelenő specializációk:
	5. Építészeti örökség specializáció
	6. Építőművészeti specializáció
	7. Forma és szerkezet specializáció
	8. Ingatlanfejlesztés specializáció
	9. Környezettudatos és innovatív épületszerkezeti tervezési specializáció
	10. Város/Építészet specializáció
	11. Fenntartható építészet specializáció

Az egyes specializációk kreditértéke: 83 kredit

1.

**Idegen nyelvi és gyakorlati követelmények**

1. Az oklevél kiadásához egy idegen nyelvből államilag elismert, középfokú (B2), komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.
2. A szakmai gyakorlat az intézmény által elfogadott szakmai gyakorlóhelyen (tervezési, illetve kivitelezési-beruházási környezetben) teljesített
	1. legalább nyolc hét időtartamú tervezési gyakorlat,

valamint

* 1. legalább négy hét időtartamú építőipari szakmai gyakorlat,

melyek további követelményeit a tanterv határozza meg. A szakmai gyakorlat kritérium követelmény.

# III. Fejezet

# A Szak Sajátos Jellemzői

**A szak oktatásáért felelős átfogó szervezeti egység**

Az építész mesterképzési szak oktatásáért felelős átfogó szervezeti egység: Építészmérnöki Kar

1.

**Szakfelelős**

Szakfelelős oktató: Prof. Alföldi György DLA (oktatói azonosító szám:71957619429)

**Kritérium követelmények**

Az abszolutórium megszerzésének szükséges feltétele[[1]](#footnote-2) a következő kritérium követelmények megléte:

1. megszerzett 300 kredit
2. kötelező szigorlatok és a hallgató által választott specializációhoz tartozó szigorlat teljesítése,
3. 8+4 hét szakmai gyakorlat teljesítése,
4. két Testnevelés tantárgy teljesítése.

**Az építészmérnöki osztatlan mesterszak specializációinak jellemzői**

* + - 1. A specializációk oktatásáért felelős oktatási szervezeti egység: Építészmérnöki Kar
			2. A specializációkra való jelentkezés általános feltételei (mérföldkő típusú előzetes követelmény):

a) az adott képzésen a jogviszony létesítésének idejétől függetlenül, rendelkezik legalább

aa) 6 lezárt aktív félévvel, vagy

ab) a mintatanterv szerint az első hat félévre előírt 180 kreditből legalább 150 teljesített kredittel,

b) a mintatanterv szerinti első 4 félév kötelező tárgyait teljesítette,

c) a tervezési szigorlat, az építészettörténeti alapszigorlat, a szilárdságtani alapszigorlat és az épületszerkezettani alapszigorlat közül legalább kettőt sikeresen teljesített.

* + - 1. Az egyes specializációk bemutatása

***a) Építészeti örökség specializáció***

i. Specializációt hirdető tanszék: Építészettörténeti és Műemléki Tanszék

ii. A specializációfelelős neve: Daragó László DLA egyetemi docens

iii. A specializáción szerezhető sajátos kompetenciák:

A specializáció elvégzése által főként az építészetelmélet a műemlékvédelem és rekonstrukció, valamint az integrált tervezés szakterületekről szerezhető speciális ismeret (83 kredit).

***b) Építőművészeti specializáció***

i. Specializációt hirdető tanszékek: Exploratív Építészeti Tanszék, Középülettervezési Tanszék,Lakóépülettervezési Tanszék

ii. A specializációfelelős neve: Szabó Levente DLA tanszékvezető, egyetemi tanár

Megjegyzés: évente automatikus váltásban egymással a tanszékek mindenkori vezetői (aktuálisan Nagy Márton DLA tanszékvezető, egyetemi docens, Szabó Levente DLA tanszékvezető, egyetemi tanár és Vasáros Zsolt DLA tanszékvezető, egyetemi tanár)

iii. A specializáción szerezhető sajátos kompetenciák:

A specializáció elvégzése által főként az építőművészet, a belsőépítészet, a housing, a közösségi épülettervezés az építészetelmélet, az építészeti ökológia, a környezettervezés, a társművészetek, a szolidáris építészet és az integrált tervezés szakterületekről szerezhető speciális ismeret (83 kredit).

***c) Forma és szerkezet specializáció***

i. Specializációt hirdető tanszékek: Morfológia és Geometriai Modellezés Tanszék, Rajzi és Formaismereti Tanszék, Szilárdságtani és Tartószerkezeti Tanszék

ii. A specializációfelelős neve: Dr. Sajtos István egyetemi docens

iii. A specializáción szerezhető sajátos kompetenciák

A specializáció elvégzése által főként a rekonstrukció és tartószerkezet, az építészeti informatika, az anyagtan, a formatervezés, a társművészetek és az integrált tervezés szakterületekről szerezhető speciális szakmai ismeret (83 kredit).

***d) Ingatlanfejlesztés specializáció***

i. Specializációt hirdető tanszék: Építéstechnológia és Építésmenedzsment Tanszék

ii. A specializációfelelős neve: Dr. Mályusz Levente egyetemi docens

iii. A specializáción szerezhető sajátos kompetenciák:

A specializáció elvégzése által főként a technológiai épülettervezés, az ingatlanfejlesztés, a beruházás menedzsment, az építészeti informatika, az épületfenntartás, az építési jog és igazgatás, az épület- és településüzemeltetés, a projektek és az integrált tervezés szakterületekről szerezhető speciális szakmai ismeret (83 kredit).

***e) Környezettudatos és innovatív épületszerkezeti tervezési specializáció***

i. Specializációt hirdető tanszékek: Épületszerkezettani Tanszék

ii. A specializációfelelős neve: Dr. Takács Lajos Gábor egyetemi docens

iii. A specializáción szerezhető sajátos kompetenciák:

A specializáció elvégzése által főként az épületszerkezet, az épületenergetika, az épületfizika, az anyagtani, az építészeti ökológia, az épületgépészeti, komfort és épületvezérlés, az épületakusztika, az építészeti tűzvédelem és az integrált tervezés szakterületekről szerezhető speciális szakmai ismeret (83 kredit).

***f) Város/Építészet specializáció***

i. Specializációt hirdető tanszék: Urbanisztika Tanszék

ii. A specializációfelelős neve: Szabó Árpád DLA egyetemi docens

iii. A specializáción szerezhető sajátos kompetenciák

A specializáció elvégzése által főként az urbanisztika, településtervezés, építőművészet, a housing, a közösségi épülettervezés, építészetelmélet, ingatlanfejlesztés, építészeti informatika, szolidáris építészet, építészeti akadálymentesség, a környezettervezés, az építészeti szociológia, az épület- és településüzemeltetés és az integrált tervezés szakterületekről szerezhető speciális szakmai ismeret (83 kredit).

***g) Fenntartható építészet specializáció***

i. Specializációt hirdető tanszékek:

Építészettörténeti és Műemléki Tanszék, Építéstechnológia és Építésmenedzsment Tanszék, Épületszerkezettani Tanszék, Exploratív Építészeti Tanszék, Középülettervezési Tanszék, Lakóépülettervezési Tanszék, Morfológia és Geometriai Modellezés Tanszék, Rajzi és Formaismereti Tanszék, Szilárdságtani és Tartószerkezeti Tanszék, Urbanisztika Tanszék

ii. A specializációfelelős neve: Dr. Nemes Gábor egyetemi docens

iii. A specializáción szerezhető sajátos kompetenciák:

A specializáció elvégzése által főként a fenntarthatóság, a különleges építési technológiák, a specializáció tematikájához kapcsolódó épületszerkezetek, a fenntartható tartószerkezetek konstruálása, a kortárs városépítészet, a képzőművészet története, az építészeti tárgykísérletek, az építészeti stratégiák, a kortárs pályázatok, a vizuális kommunikáció, a 3D modellezés, és az integrált tervezés szakterületekről szerezhető speciális szakmai ismeret. (83 kredit).

**Diplomamunka**

A Diplomatervezés tantárgy felvételének előzetes feltételeit, a diplomatervezéssel szembeni tartalmi és formai követelményeket, valamint az értékelés, bíráltatás rendjét kari szabályzat határozza meg.

**Záróvizsga**

A záróvizsga a TVSZ és kari szabályzat rendelkezései szerint szóban teljesíthető komplex teljesítményértékelés. A záróvizsga a diplomaterv előadás formájában történő bemutatása a bírálatra adott részletes válaszokkal együttesen.

# III. Fejezet

# Átmeneti és záró rendelkezések

1. A Képzési Programot a kar előírt rendszerességgel vizsgálja felül, amelyet a képzésért felelős szakbizottság kezdeményez.
2. Jelen dokumentum megtalálható az Építészmérnöki Kar honlapján: <https://epitesz.bme.hu/szabalyzatok>

Budapest, 2022. március 30.

 …………………………………………

 prof. Dr. Alföldi György DLA

 Dékán

 Építészmérnöki Kar

**Mellékletek:**

Melléklet: Az Osztatlan Építészmérnök Mesterszak képzésének mintatanterve

Melléklet: Az Osztatlan Építészmérnök Mesterszak képzésének előtanulmányi rendje a kötelezően választható tantárgycsoportok megjelenítésével

1. A nemzeti felsőoktatásról szóló 2011. évi CCIV. tv. 50. § (1) bekezdése alapján. [↑](#footnote-ref-2)